Saica kyk ook na Deloitte | Netwerk24
Deur Elvira Wood 20 Januarie 2020 10:27
Eskom dagvaar Deloitte vir R207 miljoen.Foto: Reuters
Die Suid-Afrikaanse Instituut vir Geoktrooieerde Rekenmeesters (Saica) is besig met 'n ondersoek om vas te stel of enige van sy lede wat by Deloitte werk sy gedragskode oorskry het.
Saica sê in 'n verklaring dat die onlangse berigte oor beweerde ongerymdhede tussen Deloitte en Eskom hom genoop het om dié stap te neem.
Eskom het in Oktober aangekondig dat hy Deloitte Consulting vir R207 miljoen dagvaar. Dit gaan glo oor kontrakte wat volgens Eskom in 2016 nie na behore toegeken is nie. Eskom vra die hof ook dat Anoj Singh, sy voormalige finansiële hoof, en Prish Govender, senior bestuurder, die koste van dié aansoek moet dra.
Saica is reeds besig met 'n dissiplinêre verhoor teen Singh. Dit volg nadat hy reeds hangende die verhoor as lid geskors is.
Waar Saica oorspronklik net klagtes oor Singh se aktiwiteite by Eskom ondersoek het, het hy sedertdien ook 'n rits klagtes bygevoeg oor sy optrede toe hy nog by Transnet gewerk het.
Singh het nie by die verhoor opgedaag wat in November begin het nie. Hy het homself daarvan gedistansieer. Sy verhoor sal later in Januarie hervat word.
Amabhungane het sedertdien twee berigte geplaas waarin hy breedvoerig verduidelik hóé Deloitte kontrakte by Eskom bekom het.
Saica sê in die verklaring dat sou hy bevind enige van sy lede wat by Deloitte werk, het sy gedragskode oortree, sal hy net soos in ander gevalle die nodige stappe teen hulle doen.